google/wiki40b huggingface dataset:
กรมการขนส่งทางราง

ประวัติ

กรมการขนส่งทางรางจัดตั้งขึ้นตาม พระราชบัญญัติปรับปรุงกระทรวง ทบวง กรม (ฉบับที่ ๑๘) พ.ศ. ๒๕๖๒ ที่ได้ประกาศลงในราชกิจจานุเบกษา เล่ม ๑๓๖ ตอน ๔๙ หน้า ๙ เมื่อวันอาทิตย์ที่ 14 เมษายน พ.ศ. 2562 ซึ่งมีผลบังคับใช้ในวันถัดจากวันประกาศในราชกิจจานุเบกษา (คือวันที่ 15 เมษายน พ.ศ. 2562) โดยได้ยกฐานะและโอนกิจการ สิทธิ หนี้สิน และภาระผูกพัน รวมถึงข้าราชการและพนักงานลูกจ้างของสำนักงานโครงการพัฒนาระบบราง สำนักงานนโยบายและแผนการขนส่งและจราจร กระทรวงคมนาคม ออกมาจัดตั้งเป็นกรมการขนส่งทางราง โดยในวาระเริ่มแรกนั้น ทางกรมใช้ชั้น 3 อาคารสำนักงานนโยบายและแผนการขนส่งและจราจร เป็นที่ทำการชั่วคราว
จากนั้นในการประชุมคณะรัฐมนตรีเมื่อวันอังคารที่ 21 พฤษภาคม พ.ศ. 2562 ที่ประชุมมีมติเห็นชอบให้ สราวุธ ทรงศิวิไล ผู้อำนวยการสำนักงานนโยบายและแผนการขนส่งและจราจร ดำรงตำแหน่งอธิบดีกรมการขนส่งทางรางคนแรก และในวันเดียวกัน ชัยวัฒน์ ทองคำคูณ ปลัดกระทรวงคมนาคม และอดีตผู้อำนวยการ สนข. ได้ลงนามในคำสั่งโอนย้าย สรพงศ์ ไพฑูรย์พงษ์ ผู้ช่วยปลัดกระทรวงคมนาคม ให้มาดำรงตำแหน่งรองอธิบดีกรมการขนส่งทางราง ต่อมาเมื่อวันที่ 9 มิถุนายน พ.ศ. 2562 พระบาทสมเด็จพระวชิรเกล้าเจ้าอยู่หัว มีพระบรมราชโองการโปรดเกล้าฯ ให้แต่งตั้งสราวุธ ทรงศิวิไล ให้ดำรงตำแหน่งอธิบดีกรมการขนส่งทางรางอย่างเป็นทางการ
ริโฮะ ซายาชิ

ประวัติการทำงาน

พ.ศ. 2547 ริโฮะ ซายาชิ ได้เข้าเรียนการแสดงที่ โรงเรียนการแสดงฮิโรชิมะ (Actor's School Hiroshima) ซึ่งเป็นโรงเรียนที่มุ่งเน้นเกี่ยวกับการร้องเพลง เต้นรำและบทเรียนที่ทำหน้าที่ในการเตรียมความพร้อมของนักเรียน สำหรับการประกอบอาชีพนักแสดงในอนาคต เธอเข้าเรียนในฐานะสมาชิกรุ่นที่สิบสองของโรงเรียน ซึ่งเธอได้ร่วมแสดงคอนเสิร์ตที่ทางโรงเรียนจัดหลายครั้ง และเธอยังมีแฟนคลับท้องถิ่นก่อนที่จะเข้าร่วมเป็นหนึ่งในสมาชิกมอร์นิงมุซุเมะ
พ.ศ. 2553 เธอเข้าร่วมคัดเลือกในโครงการหานักแสดงที่จะแสดงในละครเวทีประจำปีของมอร์นิงมุซุเมะ แฟชั่นเนเบิล (ファッショナブル) ซึ่งเธอก็สามารถผ่านการคัดเลือกเป็นหนึ่งในห้าของผู้ชนะโครงการนี้ ซึ่งนั่นเป็นครั้งแรกที่เธอร่วมงานกับสมาชิกมอร์นิงมุซุเมะ
 
หลังจากนั้น เธอได้เข้าร่วมในโครงการคัดเลือกสมาชิกรุ่นที่เก้าของมอร์นิงมุซุเมะ โดยมีชื่อโครงการว่า มอร์นิงมุซุเมะ ไนน์เจเนเรชั่น ออดิชั่น (Morning Musume 9th Generation Audition) ซึ่งเธอก็ได้ผ่านการคัดเลือกในโครงการนี้
เธอได้เปิดตัวในฐานะสมาชิกรุ่นที่เก้าของมอร์นิงมุซุเมะเป็นครั้งแรก ในวันที่ 2 มกราคม 2554 ในงานคอนเสิร์ตประจำฤดูหนาวของค่าย เฮลโล! โปรเจกต์ พร้อมกันกับ เอรินะ อิคุตะ (生田衣梨奈) คานอน ซูซูกิ (鈴木香音) และสมาชิก เฮลโล!โปร เคนชูวเซย์ มิสุกิ ฟุกุมุระ (譜久村 聖)
ในวันที่ 27 มีนาคม ปีเดียวกัน เธอได้มีรายการวิทยุเป็นของตัวเอง โดยมีชื่อรายการว่า ริโฮะ-เดลิ( RIHO-DELI) ซึ่งเธอเข้ามาทำหน้าที่แทน เอรินะ มาโนะ (真野恵里菜) รุ่นพี่ในค่าย เฮลโล! โปรเจกต์
ผลงานเพลงชิ้นแรกของเธอในฐานะมอร์นิงมุซุเมะ มีชื่อว่า เมจิเดสสุกะ สกา! (まじですかスカ!) ซึ่งเป็นผลงานซิงเกิลที่ 45 ของมอร์นิงมุซุเมะ ซึ่งหลังจากนั้นเป็นต้นมา เธอมักจะได้รับโอกาสในตำแหน่งนักร้องหลักในอยู่เสมอ ซึ่งอาจจะเรียกได้ว่า เธอเป็นเอซ (Ace) ของมอร์นิงมุซุเมะในตอนนี้ก็ว่าได้
ริโฮะ ซายาชิ ได้เข้าร่วมแสดงละครเวทีประจำปี ที่มีชื่อว่า รีบอร์น อิโนะชิโนะ ออดิชั่น (リボーン～命のオーディション～) ซึ่งได้แสดงร่วมกับสมาชิกในกลุ่มอย่าง นีงากิ ริสะ (新垣里沙) เรนะ ทานากะ (田中れいな) ฮารุกะ คุโด้ (工藤遥) และสมาชิกรุ่นที่เก้า ซึ่งเป็นผลงานละครเวทีครั้งแรกของเธอในฐานะสมาชิกมอร์นิงมุซุเมะ
ปี พ.ศ. 2554 เริ่มต้นปีด้วยการเข้าร่วมแสดงละครเวทีประจำปี สเตซี่ โชวโจไซซัสสุคาเงกิ (ステーシーズ 少女再殺歌劇) พร้อมกันกับ เรนะ ทานากะ (田中れいな) และสมาชิกรุ่นที่เก้าและสิบ ซึ่งจะแสดงตั้งแต่วันที่ 6 มิถุนายน - 12 มิถุนายน
หลังจากนั้น ในวันที่ 20 กรกฎาคม เธอได้เข้าร่วมเป็นสมาชิกกลุ่มนักร้องผสมของเฮลโล! โปรเจกต์ โดยเธอได้รับเลือกพร้อมกับ อายากะ วาดะ (和田彩花) หัวหน้ากลุ่มนักร้อง ส/ไมล์เลจ ให้เป็นศิลปินคู่ในนาม [[พีเบร์รี] (ピーベリー) โดยเธอจะทำกิจกรรมในชื่อกลุ่ม ซาโตยามะ มูฟเมนท์ ซึ่งจะทำกิจกรรมภายใต้รายการ เฮลโล!ซาโตยามะไลฟ์ เท่านั้น ผลงานซิงเกิลแรกของ พีเบร์รี มีชื่อว่า แคบบิจฮะกุโช ซึ่งวางจำหน่ายพร้อมกันกับศิลปินในกลุ่มเดียวกัน คือ ฮาเวิร์ด (Harvest) ในวันที่ 7 พฤศจิกายน
สิริมา อภิรัตนพันธุ์

ประวัติ

สิริมา อภิรัตนพันธุ์ หรือ สิริมา โรลลิ่ง  มีชื่อเล่นว่า ออย เกิดเมื่อวันจันทร์ที่ 24 เมษายน พ.ศ. 2521 เป็นนักแสดงชาวไทย มีผลงานเด่นคือการแสดงละครจักรๆ วงศ์ๆ ถูกปั้นเข้าวงการโดย สุวิชชา แสนอวน (ดีวีด) โด่งดังจากละคร แก้วหน้าม้า เมื่อปีพ.ศ. 2544  และมีผลงานต่างๆเรื่อยมาจนประมาณ 10 ปีที่ผ่านมาหันมาทำธุรกิจส่วนตัว
ด้านชีวิตครอบครัว สมรสกับนักแสดงหนุ่มลูกครึ่ง เคิร์ก โรลลิ่ง มีบุตรชาย 1 คน คือ น้องคีน หรือ ด.ช.สรภพ โรลลิ่ง โดยเกิดเมื่อเช้าวันที่ 17 เมษายน พ.ศ. 2557 น้ำหนักแรกคลอด 3100 กรัม ผ่าคลอด ณ โรงพยาบาลสมิติเวช ศรีนครินทร์
กรมทหารพรานที่ 33

เหตุการณ์สำคัญ

จากมติคณะรัฐมนตรีเมื่อวันที่ 3 พฤษภาคม พ.ศ. 2554 เนื่องด้วยความไม่สงบในชายแดนภาคใต้ของประเทศไทย ทางกระทรวงกลาโหมได้มอบหมายให้กองทัพภาคที่ 3 จัดตั้งกรมทหารพรานที่ 33 เพื่อทดแทนกองกำลังหลักจากกองทัพภาคที่ 3 ที่ทยอยถอนกำลัง
ซึ่งในปี พ.ศ. 2557 ชาโน แพมเบอร์เกอร์ นักแสดงลูกครึ่งไทย–เยอรมัน ได้ทำหน้าที่เป็นอาสาสมัครทหารพราน เป็นระยะเวลา 1 ปี
ส่วนในปี พ.ศ. 2560 หน่วยเฉพาะกิจกรมทหารพรานที่ 33 เป็นหนึ่งใน 5 หน่วยงาน ที่ได้รับการส่งมอบเสื้อเกราะกันกระสุนจากธนาคารไทยพาณิชย์ ซึ่งมาจากการจัดกิจกรรมเดิน–วิ่งการกุศล
ในเดือนมิถุนายน พ.ศ. 2561 ได้เกิดเหตุคนร้ายใช้เครื่องยิงลูกระเบิดเอ็ม 79 ยิงใส่ฐานปฏิบัติการกองร้อยทหารพรานที่ 3311 หน่วยเฉพาะกิจกรมทหารพรานที่ 33 ที่อำเภอบันนังสตา จังหวัดยะลา ส่งผลให้เจ้าหน้าที่ทหารพรานได้รับบาดเจ็บ 2 นาย ซึ่งต่อมา สมเด็จพระเจ้าอยู่หัวมหาวชิราลงกรณ บดินทรเทพยวรางกูร ทรงพระกรุณาโปรดเกล้าโปรดกระหม่อม ให้ผู้ว่าราชการจังหวัดยะลา เชิญสิ่งของพระราชทานไปมอบแก่ผู้ได้รับบาดเจ็บ
และในเดือนตุลาคม ของปีเดียวกัน อุดม แต้พานิช ซึ่งเป็นศิลปินตลก ได้เดินทางมาให้กำลังใจ และสร้างความสุขแก่ทหารพราน สังกัดหน่วยเฉพาะกิจกรมทหารพรานที่ 33 ที่อำเภอบันนังสตา จังหวัดยะลา
วันที่ 26 กุมภาพันธ์ พ.ศ. 2562 ได้เกิดเหตุคนร้ายลอบวางระเบิดกองร้อยทหารพรานที่ 3311 หน่วยเฉพาะกิจกรมทหารพรานที่ 33 ขณะดูแลความสงบเรียบร้อยในหมู่บ้าน ส่งผลให้อาสาสมัครทหารพราน อังคาร เรือนคำ เสียชีวิตในที่เกิดเหตุ จากเหตุการณ์ดังกล่าว ทางกองทัพภาคที่ 3 ได้สั่งย้ายพันเอก ธีรยุทธ สายยืด ผู้บังคับการกรมทหารพรานที่ 33 ให้กลับไปปฏิบัติหน้าที่ ณ กองบัญชาการช่วยรบที่ 3 (บชร. 3) กองทัพภาคที่ 3 ค่ายสมเด็จพระเอกาทศรถ
ข้อมูลจากสื่อเบนาร์นิวส์ เผยว่า นับตั้งแต่ต้นปีจนถึงเหตุการณ์ดังกล่าว มีผู้ถูกยิงหรือโดนระเบิดจนเสียชีวิตในพื้นที่สามจังหวัดชายแดนภาคใต้อย่างน้อย 32 ราย และได้รับบาดเจ็บอย่างน้อย 30 ราย

กิจกรรมเพื่อสังคม

เดือนมกราคม พ.ศ. 2561 สำนักงานกองทุนสนับสนุนการสร้างเสริมสุขภาพ (สสส.) และหน่วยเฉพาะกิจกรมทหารพรานที่ 33 ได้ร่วมจัดกิจกรรมมอบอุปกรณ์กีฬาและชุดหนังสือ ให้แก่โรงเรียนในพื้นที่อำเภอกรงปินังและอำเภอบันนังสตา 14 แห่ง ปีเดียวกันนี้ หน่วยเฉพาะกิจกรมทหารพรานที่ 33 ยังเป็นส่วนหนึ่งในการดูแลคุณภาพชีวิตผู้คนในพื้นที่ เช่น จัดกำลังพลซ่อมแซมบ้านที่ทรุดโทรม รวมถึงจัดหมอเดินเท้า เข้าตรวจสุขภาพและแจกจ่ายยา
ส่วนในเดือนมกราคม พ.ศ. 2562 หน่วยเฉพาะกิจกรมทหารพรานที่ 33 ได้ร่วมกับส่วนราชการในพื้นที่และภาคเอกชน ร่วมสนับสนุนงบประมาณและอุปกรณ์ก่อสร้าง ในโครงการจิตอาสาสร้างบ้านให้แก่ผู้ยากไร้

สิ่งสืบทอด

ทหารพรานหญิง สังกัดกรมทหารพรานที่ 33 ได้รับการกล่าวว่าดูเข้มแข็ง ดุดัน แต่ภายในอ่อนหวาน ซึ่งในปี พ.ศ. 2561 ทหารพรานหญิง หน่วยเฉพาะกิจกรมทหารพรานที่ 33 ยังได้ร่วมกับกองร้อยทหารพรานที่ 4714 ช่วยต่อเติมที่พักอาศัย และมอบเครื่องมือการเกษตร ให้แก่ชาวไทยพุทธและมุสลิม ที่ร่วมกันจัดตั้งศูนย์การเรียนรู้เศรษฐกิจพอเพียง
มาร์กาเรต บราวน์

มาร์กาเรต บราวน์ (อังกฤษ: Margaret Brown) (สกุลเดิม โทบิน) (18 กรกฎาคม ค.ศ. 1867 - 26 ตุลาคม ค.ศ. 1932) เป็นที่รู้จักในชื่อแมกกี บราวน์, มอลลี บราวน์ หรือมอลลี บราวน์ผู้ไม่มีวันจม เป็นคนดังในสังคม นักกิจกรรม มีชื่อเสียงจากการเป็นหนึ่งในผู้รอดชีวิตในการจมของเรืออาร์เอ็มเอส ไททานิก เธอเป็นที่โด่งดังหลังเสียชีวิตแล้วในฐานะ มอลลี บราวน์ ผู้ไม่มีวันจม แต่เพื่อนของเธอจะเรียกเธอว่าแมกกี ในช่วงที่เธอยังมีชีวิตอยู่มากกว่า
เรื่องราวของเธอถูกนำไปสร้างเป็นภาพยนตร์เรื่อง The Unsinkable Molly Brown (1964) แสดงโดยเดบบี เรย์โนลส์
โอเทลโล่

โอเทลโล่ (อังกฤษ: Othello) เป็นหมากกระดานชนิดหนึ่ง ซึ่งมีรูปแบบและกติกาที่เรียบง่าย ตัวหมากมีสีขาวและสีดำ คล้ายกับหมากล้อม

ประวัติ

โอเทลโล่ เป็นหมากกระดานที่ถูกคิดค้นในราวปี ค.ศ. 1880 โดยชาวอังกฤษ นามว่า ลูอิส วอเตอร์แมน แรกเริ่มมีชื่อว่า รีเวอร์ซี่ (Reversi) ต่อมาในปี ค.ศ. 1898 บริษัท ราเวนส์เบอร์เกอร์ (Ravensburger) ประเทศเยอรมันได้ทำการซื้อลิขสิทธิ์ และทำการจำหน่ายหมากกระดานชนิดนี้เป็นครั้งแรก ในชื่อเกมว่า รีเวอร์ซี่
ต่อมาในราวปี ค.ศ. 1970 ชาวญี่ปุ่น โกโร่ ฮาเซกาว่า (Goro Hasegawa) ได้ทำการปรับเปลี่ยนกฎ และกติกาใหม่ โดยได้รับแรงบันดาลใจ มาจากหมากล้อม และละครที่สร้างจากบทประพันธ์ของ วิลเลี่ยม เช็คสเปียร์ (William Shakesphere) ที่มีเนื้อหาเกี่ยวกับโศกนาฏกรรมของคนดำ และคนขาวจึงเป็นที่มาของชื่อหมากกระดาน "โอเทลโล่" ตามชื่อของละครดังกล่าว
ในปี ค.ศ. 1973 โกโร่ ฮาเซกาว่า ได้ทำการจำหน่ายหมากกระดานโอเทลโล่ โดยใช้ชื่อ "โอเทลโล่" เป็นครั้งแรก จัดจำหน่ายโดยบริษัท ซึคุดะ ออริจินัล (Tsukada Original) หมากกระดานโอเทลโล่จึงเริ่มเผยแพร่ และเป็นที่นิยมตั้งแต่นั้นเป็นต้นมา

วัตถุประสงค์ของเกม

การทำให้จำนวนหมากของสีที่ตนเล่น มีจำนวนมากกว่าฝ่ายตรงกันข้าม เมื่อจบเกม

การเริ่มต้นเกม

1. ผู้เล่นทำการแบ่งจำนวนหมากฝ่ายละ 32 ตัว และทำการเลือกสีที่ต้องการเล่น
2. นำหมากของแต่ละฝ่ายมาวางในตำแหน่งเริ่มต้น ดังรูปที่ 1
รูปที่ 1. แสดงตำแหน่งเริ่มต้นเกม
3. การเดินหมากในเกมโอเทลโล่ ผู้เล่นจะต้องทำการหนีบหมากของฝ่ายตรงข้ามเสมอ (ดูรูปที่ 2 และ 3 ประกอบ) โดยหมากที่ถูกหนีบจะถูกพลิกให้เป็นสีของฝ่ายที่หนีบ
รูปที่ 2. หมากดำต้องการเดินในตำแหน่งดังรูป
รูปที่ 3. หลังจากลงตำแหน่งดังกล่าว หมากขาวที่อยู่ระหว่างหมากดำจะถูกพลิกเป็นสีดำ

กฎ และกติกา

1. ผู้เล่นผลัดกันเดิน โดยฝ่ายที่เล่นสีดำเดินก่อนเสมอ
2. กรณีที่ผู้เล่นฝ่ายใดฝ่ายหนึ่งไม่มีตาเดิน (ไม่มีหมากให้หนีบได้) ผู้เล่นฝ่ายนั้นจำเป็นต้องผ่าน เพื่อให้ผู้เล่นอีกฝ่ายหนึ่งเดิน จนกว่าผู้เล่นฝ่ายที่ผ่านจะมีตาเดินจึงสามารถเดินต่อไปได้
3. การเดินหมาก หมากที่ถูกหนีบจะถูกพลิกเปลี่ยนสีทุกแนว และไม่จำกัดจำนวน
รูปที่ 4. หมากดำต้องการเดินในตำแหน่ง E8 ดังรูป
รูปที่ 5. แสดงภาพหลังจากหมากดำเดินที่ตำแหน่ง E8 แล้ว หมากขาวจะถูกพลิกทุกแนว ทั้งแนวนอน แนวตั้ง แนวทแยง
4. ไม่สามารถหนีบข้ามหมากสีของตนเองได้
รูปที่ 6. หมากขาวต้องการเดินในตำแหน่งดังรูป
รูปที่ 7. หมากดำจะถูกพลิกเฉพาะหมากที่อยู่ระหว่าง C1-H1 เท่านั้น โดยหมากดำในตำแหน่ง B1 จะไม่ถูกพลิก
5. ในการเดินหมากแต่ละครั้ง หมากที่ถูกพลิกจะพลิกเฉพาะตัวที่ถูกหนีบจากตำแหน่งที่ผู้เล่นเดินในตาเดินล่าสุดเท่านั้น
รูปที่ 8. หมากขาวต้องการเดินในตำแหน่ง A4 ดังรูป
รูปที่ 9. หลังจากหมากขาวเดินที่ A4 หมากดำจะถูกพลิกเฉพาะหมากที่อยู่ระหว่าง A4-E4 เท่านั้น หมากดำในตำแหน่งอื่นๆ แม้ว่าจะอยู่ระหว่างหมากขาวเช่นกัน แต่จะไม่ถูกพลิก
6. หมากที่ถูกหนีบในแต่ละตาเดินจะต้องถูกพลิก แม้ว่าผู้เล่นจะไม่ต้องการพลิกก็ตาม
7. หากผู้เล่นลืมพลิกหมากในบางตำแหน่ง หรือ พลิกผิด ผู้เล่นฝ่ายตรงข้ามสามารถโต้แย้ง เพื่อให้ทำการแก้ไขได้ แต่หากผู้เล่นฝ่ายตรงกันข้ามได้ทำการเดินในตาต่อไปแล้ว จะสายเกินไปไม่สามารถกลับมาแก้ไขได้อีก
8. เมื่อได้ทำการเดินหมากลงบนกระดานในตำแหน่งใดๆแล้วก็ตามจะไม่สามารถเปลี่ยนไปยังตำแหน่งอื่นได้อีกตลอดทั้งเกม
9. หากผู้เล่นฝ่ายใดฝ่ายหนึ่งตัวหมากที่มีหมด แต่ยังมีตาเดินต่อ ให้ผู้เล่นฝ่ายตรงข้ามแบ่งตัวหมากให้ฝ่ายนั้น เพื่อทำการเดินต่อจนจบเกม
10. เกมจะสิ้นสุดลงเมื่อทั้งสองฝ่ายไม่มีตาเดิน โดยฝ่ายที่มีจำนวนหมากบนกระดานมากกว่าจะเป็นฝ่ายชนะ
รูปที่ 10. จบเกมหมากดำชนะ 49-15
นิสสัน ทีด้า

นิสสัน ทีด้า (อังกฤษ: Nissan Tiida) และขายในชื่อVersa ในอเมริกาและแคนาดา, เป็นรถยนต์นั่งขนาดเล็กของนิสสัน ทำตลาดในกลุ่มคอมแพคท์คาร์ (Compact car) ในตลาดประเทศไทย ทีด้าเป็นรุ่นต่อของนิสสัน ซันนี่ มีขนาดเครื่องยนต์ 1600 cc และ 1800 ซีซี ปัจจุบันมีตัวถังสองแบบ คือ แบบสี่ประตู (Sedan) และแบบห้าประตู (Hatchback) ซึ่งแบบสี่ประตูได้เปลี่ยนชื่อรุ่นไปเป็น ทีด้า ลาติโอ (Tiida Latio) ส่วนแบบห้าประตูยังคงชื่อเดิมเอาไว้ โดยจุดเด่นคือความกว้าง ซึ่งใช่เครื่องยนต์ HR16DET โดยได้ไมเนอร์เชนจ์ เมื่อปี2552 อาทิเปลี่ยนกระจังหน้า, กันชนหน้า ปัจจุบันเลิกจำหน่ายแล้ว
กัปตัน (ฟุตบอล)

กัปตันฟุตบอล เป็นผู้ที่ได้รับแต่งตั้งจากผู้จัดการทีม ให้สั่งการลูกทีมในสนามแทนผู้จัดการทีม กฎของการแต่งตั้งกัปตันทีมนั้นไม่มีกฎตายตัว ไม่จำกัดอายุและตำแหน่งที่เล่น แต่โดยส่วนมากแล้วกัปตันทีมมักจะเป็นผู้ที่มีอาวุโสที่สุดในทีม (อยู่ในทีมนานที่สุด) แต่ในเกมฟุตบอลจะเห็นว่าบางครั้งผู้จัดการทีมก็แต่งตั้งให้ผู้เล่นที่มีความสามารถโดดเด่นในทีมเป็นกัปตัน
กัปตันทีมมีเพียง 1 คนต่อทีมเท่านั้น ผู้ที่เป็นกัปตันทีมเวลาลงสนามจะใส่แถบผ้าคาดแขนข้างหนึ่ง ซึ่งเรียกผ้าคาดนี้ว่า ปลอกแขนกัปตันทีม ในกรณีที่กัปตันไม่อยู่ในสนาม (เช่นไม่สามารถที่จะแข่งได้ในนัดนั้นๆ หรือถูกเปลี่ยนตัวออก) ในทีมก็จะมีการแต่งตั้งสมาชิกคนหนึ่งในทีมมารับตำแหน่งรักษาการณ์กัปตันแทน (ปกติในแต่ละทีมจะมีรองกัปตันมารับหน้าที่นี้อยู่แล้ว ถ้าไม่มีก็แต่งตั้งผู้เล่นอื่นแทน)
อนึ่ง เวลาที่ทีมชนะเลิศการแข่งขันแล้วการแข่งขันนั้นมีพิธีการมอบถ้วยรางวัล ตามธรรมเนียมแล้วกัปตันจะเป็นคนที่ชูถ้วยเป็นคนแรกเสมอ
เทศบาลเมืองโพธาราม

ประชากร

เทศบาลเมืองโพธารามมีประชากรทั้งสิ้น 9,292 คน เป็นชาย 4,395 คน เป็นหญิง 4,897 คน จำนวนบ้าน 3,668 หลัง ประชากรส่วนใหญ่เป็นคนไทยเชื้อสายจีน มีอาชีพค้าขายและฐานะทางเศรษฐกิจโดยทั่วไปอยู่ในระดับที่ดี
นิวดิไวด์

ประวัติ

จากเพลง "วอตไอฟ์ดัน" ของลิงคินพาร์กที่เคยรวมอยู่ในอัลบั้มรวมเพลงประกอบภาพยนตร์ทรานส์ฟอร์มเมอร์สเมื่อสองปีที่แล้ว หลังจากนั้น ไมค์ ชิโนดะ ได้พูดถึงเพลง "นิวดิไวด์" เป็นครั้งแรกในวันที่ 28 มีนาคม พ.ศ. 2552 โดยกล่าวว่า "เรากำลังเริ่มทำผลงานเพลงขึ้นมาใหม่ในสองสัปดาห์ที่ผ่านมา ด้วยเสียงสังเคราะห์ที่หนักหน่วง"
เคต วินสเล็ต

ซีรีส์

ปี 1991 ... Dark Season รับบทเป็น Reet

ผลงานเพลง

ร้องเพลงประกอบภาพยนตร์ A Christmas Carol มีชื่อเพลงว่า What If
เนติบัณฑิต

เนติบัณฑิต (อังกฤษ: barrister, barrister-at-law, หรือ bar-at-law) เป็นนักกฎหมาย (lawyer) ประเภทหนึ่งในเขตอำนาจคอมมอนลอว์ ซึ่งส่วนใหญ่เชี่ยวชาญการว่าความและดำเนินคดีในโรงศาล ปฏิบัติงานเป็นต้นว่า ฟ้องและอุทธรณ์คดี ร่างเอกสารทางกฎหมาย วิจัยทางนิติศาสตร์ นิติปรัชญา หรือนิติประวัติศาสตร์ และให้ความเห็นทางกฎหมาย อนึ่ง ยังมักถือเป็นนักนิติศาสตร์ (jurist) ด้วย
ในเขตอำนาจคอมมอนลอว์ เนติบัณฑิตต่างจากทนายความที่ปรึกษา (solicitor) ซึ่งเข้าถึงลูกความได้โดยตรงกว่า และมักดำเนินงานประเภทธุรกรรมทางกฎหมาย ขณะที่เนติบัณฑิตมักได้รับแต่งตั้งเป็นตุลาการ และน้อยครั้งที่จะรับว่าจ้างจากลูกความโดยตรง ในระบบกฎหมายบางอย่าง เช่น ของสกอตแลนด์ อเมริกาใต้ สแกนดิเนเวีย ปากีสถาน อินเดีย บังกลาเทศ เจอร์ซีย์ เกิร์นซีย์ และไอล์ออฟแมน ยังใช้คำว่า เนติบัณฑิต เป็นคำนำหน้าชื่อด้วย
ในบางเขตอำนาจ มีการห้ามเนติบัณฑิตดำเนินคดี และกำหนดให้ต้องปฏิบัติงานตามคำสั่งของทนายที่ปรึกษาอาวุโสเท่านั้น โดยทนายความที่ปรึกษาจะรับหน้าที่ประสานระหว่างคู่ความและศาล รวมถึงจัดทำเอกสารทางศาล ส่วนในอังกฤษและเวลส์ เนติบัณฑิตอาจได้รับอนุญาตจากคณะกรรมการมาตรฐานเนติบัณฑิตยสภา (Bar Standards Board) ให้ดำเนินคดีได้ การอนุญาตเช่นนี้ทำให้เนติบัณฑิตมีบทบาทซ้อนสอง คือ เป็นทั้งเนติบัณฑิตและทนายความ
ในบางประเทศที่ใช้ระบบคอมมอนลอว์ เช่น นิวซีแลนด์ และออสเตรเลีย นักกฎหมายสามารถเป็นได้เนติบัณฑิตและทนายความ แต่คุณสมบัติสำหรับเนติบัณฑิตจะแยกต่างจากสำหรับทนายความ
โคดามะ

โคดามะ (ญี่ปุ่น: 木魂) เป็นวิญญาณประเภทหนึ่งตามความเชื่อในคติชนญี่ปุ่น ซึ่งเชื่อกันว่าสิงสถิตอยู่ในต้นไม้ ทำนองเดียวกับนางไม้ (dryad) ในเทพปกรณัมกรีก หรือผีโป๊กกะโหล้ง ตามความเชื่อของล้านนาไทย การตัดต้นไม้ที่มีโคดามะสิงสถิตอยู่เชื่อกันว่าจะนำมาซึ่งโชคร้าย และต้นไม้ดังนี้มักถูกทำเครื่องหมายด้วยเชือกชิเมนาวะ
เชื่อว่าต้นไม้ที่มีอายุมากเป็น 100 ปีขึ้นไปมักมีชีวิตและวิญญาณที่สิงอยู่ บ้างเชื่อว่าหากต้นใดที่มีอายุมากถึง 300 ปี โคดามะจะมีฤทธานุภาพสูง บางความเชื่อว่าว่าเมื่อต้นไม้แก่ขึ้นมีอายุมากขึ้นถึง 100 ปีก็จะมีพลังภูติ กลายเป็นปิศาจ เล่ากันว่ามีบางคนเข้าไปในป่าตัดฟืนจึงถูกโคดามะรบกวน บ้างเล่าว่าโคดามะได้เสกให้คนกลายเป็นต้นไม้ไปก็มี 
มีการอ้างอิงถึงโคดามะในวัฒนธรรมร่วมสมัยหลายประการของญี่ปุ่น เช่น มังงะหรืออนิเมชั่นเรื่อง GeGeGe no Kitarō และเจ้าหญิงจิตวิญญาณแห่งพงไพร ในปี ค.ศ. 1997
พิรัส พัชรเศวต

ประวัติ

พิรัสจบการศึกษาระดับมัธยมศึกษาจากโรงเรียนอัสสัมชัญ (อสช 26467)  จากนั้นศึกษาต่อยังคณะสถาปัตยกรรมศาสตร์ จุฬาลงกรณ์มหาวิทยาลัย จนจบด้วยเกียรตินิยม จากนั้นศึกษาต่อยังมหาวิทยาลัยมิชิแกน ประเทศสหรัฐอเมริกา  เมื่อเดินทางกลับมาประเทศไทย ได้เข้าทำงานเป็นอาจารย์ในภาควิชาสถาปัตยกรรม คณะสถาปัตยกรรมศาสตร์ จุฬาลงกรณ์มหาวิทยาลัย ตั้งแต่ปี พ.ศ. 2539 จนถึงปัจจุบัน และเมื่อปี พ.ศ. 2547 ได้ก่อตั้งบริษัทอีสต์อาร์คีเท็กตส์ จำกัด นอกจากนี้เขายังเคยเป็นอาจารย์พิเศษให้กับ คณะสถาปัตยกรรมศาสตร์ มหาวิทยาลัยเกษตรศาสตร์ คณะสถาปัตยกรรมศาสตร์ มหาวิทยาลัยเกษมบัณฑิต และ คณะสถาปัตยกรรมศาสตร์ มหาวิทยาลัยเทคโนโลยีพระจอมเกล้าฯ ธนบุรี
ชัยวัฒน์ ฮิลเดอบรานด์

มิวสิควีดีโอ

ป่านนี้ / ปุ้ม อรวรรณ
แม่น้ำพาคมตี

ประวัติ

แม่น้ำพาคมตี ถือเป็นแหล่งอารยธรรมของเนปาลก่อนพัฒนาเป็นเมือง แม่น้ำสายนี้ปรากฏในพระวินัยปิฎกและนันทพัคคะว่า "วัคคุมุทา" (वग्गुमुदा) ปรากฏในบาทสุตตันตะของมัชฌิมนิกายว่า "พาหุมติ" [พา-หุ-มะ-ติ] (बाहुमति) และปรากฏในจารึกปี ค.ศ. 477 เรียกว่า "พาควตี ปารปรเทเศ" (वाग्वति पारप्रदेशे)
กลุ่มอาการกตัญญูเฉียบพลัน

กลุ่มอาการกตัญญูเฉียบพลัน เป็นคำที่บุคลากรทางการแพทย์นิยมใช้บรรยายสถานการณ์ที่ญาติที่อยู่ห่างไกลมาที่โรงพยาบาลในขณะที่ผู้ป่วยสูงอายุกำลังเข้ารับการรักษาอาการเจ็บป่วยที่เป็นรุนแรงถึงขั้นมีโอกาสเสียชีวิตหรือกำลังจะเสียชีวิต และขอร้องหรือบังคับให้ผู้ให้บริการทางการแพทย์ให้การรักษาทุกรูปแบบไม่ว่าจะมีราคาสูงหรือก่อให้เกิดความทุกข์ทรมานเพียงใดก็ตาม เพื่อช่วยชีวิตหรือยืดชีวิตผู้ป่วยให้ได้ หรืออีกรูปแบบหนึ่งอาจตำหนิแนวทางการรักษาเดิม หรือขอให้เปลี่ยนแปลงรูปแบบการรักษาใหม่
บุคลากรทางการแพทย์ในสหรัฐอเมริกานิยมเรียกปรากฏการณ์เดียวกันนี้ว่า กลุ่มอาการลูกสาวจากแคลิฟอร์เนีย (อังกฤษ: Daughter from California syndrome) ส่วนบุคลากรทางการแพทย์ในแคลิฟอร์เนียจะเรียกปรากฏการณ์นี้ว่า "ลูกสาวจากนิวยอร์ก"
โยชนา

โยชนา คือ คัมภีร์ที่อธิบายความหมายของศัพท์และความสัมพันธ์ในประโยคของภาษาช่วยให้การแปลคัมภีร์อรรถกถาและฎีกาได้ชัดเจนยิ่งขึ้น แบ่งเป็น 3 ประเภท ตามสายแห่งพระไตรปิฎก คือ โยชนาพระวินัยปิฎก โยชนาพระสุตตันตปิฎก และโยชนาพระอภิธรรมปิฎก  
จุดประสงค์หลักของคัมภีร์โยชนา หรือ อัตถโยชนา (บ้างก็ว่า อรรถโยชนา) คือ เป็นคัมภีร์ประกอบหรือหนังสือคู่มือ (นิสสัย) ในการแปลคัมภีร์ต่างๆ บอกความสัมพันธ์ บอกความหมายของศัพท์ แสดงไวยากรณ์ และแยกแยะให้เข้าใจเชิงชั้นศัพท์อีกชั้นหนึ่ง  
คัมภีร์โยชนา มีต้นกำเนิดในช่วงเวลาไล่เลี่ยกับคัมภีร์ฎีกา อนุฎีกา โดยมีประวัติและพัฒนาการตั้งแต่ในศตวรรษที่ 17 ในรัชสมัยพระเจ้าปรักกมพาหุมหาราช ซึ่งตั้งเมืองหลวงอยู่ที่ปุรัตถินคร หรือโปโฬนนรุวะ ได้ทรงอุปถัมภ์คณะสงฆ์ ซึ่งสืบสายมาจากฝ่ายมหาวิหาร ประชุมแต่งฎีกา มีพระมหากัสสปะแห่งอุทุมพรคิรีวิหารเป็นประมุข ในการนี้ พระสารีบุตร ได้เขียนสารัตถทีปนี ฎีกาพระวินัย พระอานันทาจารย์ได้เขียนมูลฎีกา แก้พระอภิธรรม และมีคณาจารย์ต่อมาอีกหลายรูป ได้แต่งฎีกาบ้าง อนุฎีกาบ้าง รวมถึงคัมภีร์โยชนา หลังจากนั้นพระพุทธศาสนานิกายเถรวาทสำนักมหาวิหาร ได้แพร่หลายออกไปในต่าง ประเทศมี ไทย พม่า มอญ ลาว เป็นต้น และได้มีการรับคัมภีร์เหล่านี้อีกทอดหนึ่ง  
พระคันถรจนาจารย์ที่ได้รับการยกย่อง และมีผลงานการรจนาคัมภีร์โยชนาที่ได้รับการยอมรับอย่างแพร่หลายคือ พระญาณกิตติเถระ แห่งล้านนา มีช่วงชีวิตอยู่ระหว่าง พ.ศ. 1940 - 2010 ผลงานที่สำคัญของท่าน อาทิ สมันตปาสาทิกาอรรถโยชนา โยชนาอรรถกถาสาลินี เป็นต้น
โรงพยาบาลนพรัตนราชธานี

ประวัติ

นับแต่ก่อตั้ง "กรมการแพทย์" ในปี ๒๔๘๕ จนถึงปี ๒๕๑๐ "กรมการแพทย์"มีหน้าที่รับผิดชอบโรงพยาบาลของรัฐทั้งในส่วนกลาง และส่วนภูมิภาค ทั้งโรงพยาบาลบำบัดโรคทั่วไปและโรงพยาบาลเฉพาะโรค รวมโรงพยาบาลในสังกัด"กรมการแพทย์"ทั้งสิ้นถึง ๑๐๒ แห่ง เป็นโรงพยาบาลในส่วนกลาง ๑๑ แห่ง สถาบัน ๒ แห่ง และโรงพยาบาลในส่วนภูมิภาค ๘๙ แห่ง 
๒๕๑๐ ประชากรในเขตกรุงทพฯและปริมณฑลมีปริมาณเพิ่มขึ้นมาก และโรงพยาบาลในส่วนกลางก็รับผู้ป่วยจนเต็มล้น ซึ่งหนังสือพิมพ์หลายฉบับก็ได้หยิบยกมาเป็นประเด็นปัญหาสังคมในขณะนั้น กระทรวงสาธารณสุขจึงได้มอบหมายให้กรมการแพทย์ซึ่งเป็นผู้รับผิดชอบในเรื่องโรงพยาบาลรับไปศึกษาปัญหาดังกล่าว  
กรมการแพทย์ (นายแพทย์ประเทือง สิงคาลวณิช อธิบดีกรมการแพทย์ในขณะนั้น) จึงได้มอบหมายให้นายแพทย์วิทุร แสงสิงแก้ว (อดีตปลัดกระทรวงสาธารณสุข ในขณะนั้นทำงานอยู่ที่กองโรงพยาบาลส่วนภูมิภาค) ทำการศึกษาวิจัยถึงแนวคิดเรื่องโรงพยาบาลชานพระนคร โดยมีนายแพทย์ รังสรรค์ มหาสันทนะ (ผู้ช่วยผู้อำนวยการกองโรงพยาบาลส่วนภูมิภาคในขณะนั้น) เป็นที่ปรึกษาในการศึกษานี้  ผลการศึกษาสนับสนุนแนวความคิดดังกล่าว กรมการแพทย์จึงได้ตั้งคณะกรรมการโดยมีอธิบดีเป็นประธานพิจารณาผลการศึกษาวิจัย และเห็นสอดคล้องกับผลการศึกษาวิจัย จึงได้ทำโครงการเสนอไปยังกระทรวงสาธารณสุข (ในขณะนั้น ผู้ที่ดำรงรัฐมนตรีว่าการกระทรวงสาธารณสุข คือ พระบำราศนราดูร) ซึ่งได้รับความเห็นชอบจากทั้งกระทรวง และ จากสภาพัฒนาเศรษฐกิจและสังคมแห่งชาติ 
ด้วยเหตุที่มีการขยายตัวของเมืองอย่างมากทางทิศตะวันออก มีประชากรในพื้นที่ถึง ๒ ล้านคน และมีโรงงานจำนวนมากถึง ๑,๐๐๐ แห่ง จึงเริ่มดำเนินการ “โครงการโรงพยาบาลชานพระนคร” ทางด้านตะวันออกของกรุงเทพฯ (เขตบางกะปิ) 
๒๕๑๕  สภาบริหารคณะปฏิวัติมีมติให้กรมการแพทย์ดำเนินการจ้างเอกชนดำเนินการออกแบบแปลนและก่อสร้าง  นายแพทย์เชิด โทนะวณิก อธิบดีกรมการแพทย์ได้แต่งตั้งนายแพทย์สมศักดิ์ สืบแสง เป็นผู้ดำเนินการโครงการ
๒๕๑๖  กรมการแพทย์ ("กรมการแพทย์และอนามัย" ในขณะนั้น) ได้จัดซื้อที่ดินจำนวน ๒๘ ไร่ ๖๐ ตารางวา ด้วยงบประมาณ ๕ ล้าน ๕ แสนบาท เมื่อวันที่ ๗ กันยายน ๒๕๑๖ และได้รับบริจาคที่ดินจากผู้ขายที่ดินเดิมให้อีก ๓๑ ไร่ ๓๙ ตารางวา รวมเป็นพื้นที่ดินทั้งหมด ๕๙ ไร่ ๙๙ ตารางวา 
๒๕๑๗  กรมการแพทย์ ได้รับการกำหนดบทบาทให้เป็นกรมวิชาการของกระทรวงสาธารณสุข ในด้านการรักษาพยาบาลและฟื้นฟูสุขภาพ การก่อสร้างโรงพยาบาลดังกล่าวจึงถูกระงับชั่วคราว
๒๕๒๐ กรมการแพทย์ได้รับอนุมัติให้ดำเนินการก่อสร้างโรงพยาบาลชานพระนคร (ด้านตะวันออกของกรุงเทพฯ) ขนาด ๖๕๐ เตียง โดยได้รับงบประมาณผูกพัน ๒๕๒๐ – ๒๕๒๒ วงเงิน ๓๓ ล้านบาท (โดยประมาณ) เพื่อก่อสร้างอาคารอำนวยการ ถมดิน และ ทำรั้วรอบโรงพยาบาล ต่อมาระหว่าง พศ. ๒๕๒๓ – ๒๕๒๕ ได้รับการสนับสนุนงบประมาณจากรรัฐบาลเพื่อจัดสร้างอาคารอื่นๆ ที่เหลือ วงเงินรวมทั้งสิ้น ๓๑๗ ล้านบาท (โดยประมาณ) 
วันที่ ๒ มกราคม ๒๕๒๕  โรงพยาบาลเริ่มให้บริการผู้ป่วยนอก 
วันที่ ๒๕ มีนาคม พ.ศ. ๒๕๒๕  พระบาทสมเด็จพระปรมินทรมหาภูมิพลอดุลยเดช รัชกาลที่ ๙ ได้ทรงพระราชทานนามโรงพยาบาลแห่งนี้ว่า “โรงพยาบาลนพรัตนราชธานี” ตามหนังสือของสำนักราชเลขาธิการ ที่ รล. ๐๐๐๒/๓๐๘๑
วันที่ ๑ ตุลาคม ๒๕๒๕ โรงพยาบาลได้เริ่มเปิดบริการผู้ป่วยใน
กฎหมายระหว่างประเทศ

กฎหมายระหว่างประเทศ (อังกฤษ: International law) หมายถึง กฎ กฎเกณฑ์ และข้อตกลงที่เกิดขึ้นจากความตกลง หรือการแสดงเจตนาเข้าผูกพันของรัฐตั้งแต่สองรัฐขึ้นไป หรือระหว่างรัฐกับองค์การระหว่างประเทศ และมักใช้เป็นหลักในการพิจารณาข้อพิพาทระหว่างประเทศ มีทั้งแบบที่เป็นลายลักษณ์อักษร และไม่เป็นลายลักษณ์อักษร

กฎหมายระหว่างประเทศ แบบลายลักษณ์อักษร

เป็นกฎหมายระหว่างประเทศ ที่มีแบบแผนชัดเจน ถูกร่างขึ้นเป็นเอกสารข้อตกลง ซึ่งมีผลผูกพันกับรัฐในระดับต่างๆ มากหรือน้อยขึ้นอยู่กับประเภทของกฎหมายนั้นๆ และมีการลงโดยผู้แทนของรัฐ รวมถึงการให้สัตยบันโดยรัฐสภาของรัฐที่ลงนาม จึงจะถือว่ากฎหมายนั้น มีผลผูกมัดอย่างแท้จริง

ปฏิญญา

เป็นประเภทลายลักษณ์อักษร ที่มีผลผูกพันน้อยที่สุด (หรือไม่มีผลผูกพันเลย) ปฏิญญา คือการแถลงการณ์ร่วมกัน โดยให้คำมั่นว่ารัฐที่ลงนาม จะปฏิบัติตามข้อตกลงที่ได้แถลงไว้ แต่ถ้าหากไม่ทำตาม ก็ไม่มีบทลงโทษใดๆ ผลที่ตามมาคือภาพลักษณ์ของรัฐนั้นๆ ที่ไม่สามารถทำตามสิ่งที่ให้สัจจะสัญญาไว้ได้ หรือเป็นการ เสียหน้า นั่นเอง

สนธิสัญญา

สนธิสัญญา เป็นกฎหมายที่มีผลผูกพันชัดเจน เปรียบเทียบได้กับสัญญาในกฎหมายภายในประเทศ
วังชเวรีน

วังชเวรีน (เยอรมัน: Schweriner Schloss) เป็นวังในเมืองชเวรีน เมืองหลวงของรัฐเมคเลินบวร์ค-ฟอร์พ็อมเมิร์น ประเทศเยอรมนี วังแห่งนี้ตั้งอยู่บนเกาะในทะเลสาบชเวรีนวังนี้สร้างขึ้นระหว่างปีค.ศ. 1845 ถึง 1857 ด้วยการออกแบบของสถาปนิกชื่อดังอย่าง กอทท์ฟรีด เซมเพอร์, ฟรีดริช ชตือเลอร์ เป็นต้น และถูกใช้เป็นที่พำนักของแกรนด์ดยุกและดยุกแห่งเมคเลินบวร์ค-ชเวรีน วังหลังนี้ถือเป็นหนึ่งในปราสาทที่โรแมนติกที่สุดในยุโรป ปัจจุบันวังหลังนี้ถูกใช้เป็นพิพิธภัณฑ์และที่ประชุมสภาแห่งรัฐเมคเลินบวร์ค-ฟอร์พ็อมเมิร์น